Rü joxni ga Chauru rü daimaã najaxãxũnechigüama ga jema duü̃xü̃gü ga Cori ga Ngechuchuaxü̃́ jaxõgüxü̃.
Rü jemaca̱x paigüeruxü̃tawa naxũ,
rü naxca̱x nüxna naca ga popera ga nüxna ãgaxü̃ na Judéugüarü ngutaque̱xepataü̃gü ga Damacuwa jexmagünegu jaxücuchigüxü̃ca̱x rü jexma tümaca̱x nadauxü̃ca̱x ga guxema jaxõgüxe ga jatüxe rü ngexegü na Jerucharéü̃wa tüxü̃ nagagüxü̃ca̱x rü jexma tüxü̃ japocuexü̃ca̱x.
Notürü jexguma marü Damacuxü̃ jangaicagu,
rü ngürüãchi meãma nüxü̃ nabáxi ga wüxi ga omü ga poraxü̃ ga dauxü̃wa ibáxixü̃.
Rü nhaxtüanegu najangu ga Chauru,
rü nüxü̃ naxĩnü ga wüxi ga naga ga nüxna c̱agüxü̃ ga nhaxü̃:
—Pa Chauru Pa Chaurux,
¿tü̱xcüü̃ i nawe cuingẽchigüxü̃ i ngẽma duü̃xü̃gü i choxü̃́ jaxõgüxü̃?
—nhaxü̃.
Rü Chauru nanangãxü̃,
rü nhanagürü:
—¿Rü texé cuixĩ,
Pa Corix?
—nhanagürü.
Rü nüma ga Cori rü nanangãxü̃ rü nhanagürü:
—Chama nixĩ i Ngechuchu,
rü chorü duü̃xü̃gü nixĩ i ngẽma nawe cuingẽchigüxü̃.
¡Rü inachi,
rü ngẽ́ma Damacuarü ĩãnewa naxũ!
Rü ngẽ́ma rü wüxi ja jatü tá cumaã nüxü̃ nixu na ṯacü tá cuxüxü̃ —nhanagürü.
Rü jema jatügü ga Chauruxü̃ íixümücügüxü̃,
rü inajanguãẽgü,
jerü nüxü̃ naxĩnüẽ ga jema ore notürü taxúexü̃ma nadaugü.
Rü nhu̱xmachi inachi ga Chauru ga nhaxtüanewa ga íjanguxü̃wa,
rü nidauchixetü,
notürü taxuü̃ma nadau jerü nixoxetü.
Rü jemaca̱x ga namücügü,
rü nachacüügu najajauxãchi,
rü jemaãcü Damacuwa nanagagü.
Rü tamaẽ̱xpü̱x ga ngunexü̃gu,
rü nangexetü,
rü tama nachibü,
rü tama naxaxe.
Rü Damacuwa najexma ga wüxi ga jatü ga Ngechuchuaxü̃́ jaxõxü̃ ga Ananíã ga naẽ́ga.
Rü nango̱xetü,
rü Corixü̃ nadau,
rü nhanagürü:
—Pa Ananíãx —nhanagürü.
Rü nüma ga Ananíã nanangãxü̃,
rü nhanagürü:
—¿Ṯacü?
Pa Corix —nhanagürü.
Rü nüma ga Cori nanangãxü̃,
rü nhanagürü:
—¡Dücax,
ngẽma ĩanemaü̃ i Meã i Wéxü̃gu ãẽ́gaxü̃wa naxũ!
¡Rü ngẽ́ma Judapatawa naxca̱x ínaca i wüxi i jatü i Tarsucü̱̃ã̱x i Chaurugu ãẽ́gaxü̃!
Rü nüma rü ngẽ́ma ínajumuxẽ rü nango̱xetü rü marü cuxü̃ nadau,
Pa Ananíãx,
na ngẽxma cuxücuxü̃ rü naxẽtügu cuingõgüxü̃ na wena jadauchixü̃ca̱x —nhanagürü ga Cori ga Tupana.
Rü jexguma jemaxü̃ naxĩnügu ga Ananíã,
rü nhanagürü:
—Pa Corix,
muxü̃ma i duü̃xü̃gü chamaã nüxü̃ nixu i ngẽma jatüchiga na nhuxre i chixexü̃ naxüxü̃ namaã i curü duü̃xü̃gü i Jerucharéü̃wa.
Rü nhu̱xma rü paigüarü ãẽ̱xgacügüarü mumaã núma naxũ na ínajauxü̃ãxü̃ca̱x i guxü̃ma i duü̃xü̃gü i cuégagu jumuxẽgüxü̃ —nhanagürü.
Notürü nüma ga Cori rü nhanagürü nüxü̃:
—¡Ngẽ́ma naxũ erü chama chanajaxu i ngẽma jatü na choxü̃ jaxuchigaxü̃ca̱x namaã i togü i nachiü̃ãnecü̱̃ã̱xgü,
rü norü ãẽ̱xgacügü,
rü Judéugü ta!
Rü chama tá nüxü̃ nüxü̃ chadauxẽẽ i nhuxre i ngúxü̃ i tá jangexü̃ i chauxca̱x —nhanagürü ga Cori.
Rü guma ĩpata ga Chauru nawa jexmanewa naxũ ga Ananíã.
Rü nagu naxücu,
rü nüxü̃ ningõgü,
rü nhanagürü nüxü̃:
—Pa Chaueneẽ Pa Chaurux,
nüma ja Cori ja Ngechuchu ga guma namawa cuxca̱x ngócü ga jexguma núma cuxũxgu,
rü núma choxü̃ namu na wenaxãrü cuidauchixü̃ca̱x,
rü cuxna nanguxü̃ca̱x i Naãẽ i Üünexü̃ —nhanagürü.
Rü jexgumatama rü nhama ṯacüchicute̱xerüü̃ naxẽtüwa ínaji,
rü jexguma wenaxãrü meã nidauchixetü.
Rü jexguma inachi ga Chauru,
rü Ananíã ínanabaiexẽẽ.
Rü jemawena nachibü,
rü wenaxãrü napora.
Rü nhuxre ga ngunexü̃gu jexma Damacugu narüxã̱ũ̱x namaã ga jema jaxõgüxü̃ ga jexma ãchiü̃güxü̃.